text: প্রকাশ: ১৯ অক্টোবর ২০২১, ০৮:৫৯ PM
  আপডেট: ১৯ অক্টোবর ২০২১, ০৮:৫৯ PM
  শিক্ষামন্ত্রীর নামে ৪২০০ টাকা উপবৃত্তি দেয়ার ভুয়া মেসেজ মোবাইলে © টিডিসি ফটো
  করোনাভাইরাসের কারণে শিক্ষার্থীদের ৪ হাজার ২শ টাকা করে উপবৃত্তি দেওয়া হবে- শিক্ষামন্ত্রীর নাম করে মোবাইলে মোবাইলে এমন ভুয়া বার্তা পাঠানো হচ্ছে। এসব বার্তা থেকে নিরাপদ থাকার পরামর্শ দিয়েছে শিক্ষা মন্ত্রণালয়।
  মঙ্গলবার (১৮ অক্টোবর) মন্ত্রণালয়ের তথ্য ও জনসংযোগ কর্মকর্তা এম এ খায়ের এক ফেসবুক স্ট্যাটাসে এ বিষয়ে সতর্ক করেছেন।
  মোবাইলে মোবাইলে পাঠানো ভুয়া মেসেজে বলা হয়েছে, ''প্রিয় শিক্ষার্থী! করোনাভাইরাসের কারণে তোমাদের উপবৃত্তির ৪২০০ টাকা দেওয়া হচ্ছে। টাকা গ্রহণের জন্য নিম্নোক্ত শিক্ষাবোর্ডের নম্বরে যোগাযোগ করুন। সকাল ১০টা থেকে রাত ৯টা পর্যন্ত। মোবা. ০১৬২৫০৪৭৫৮০। গোপন নম্বর. ১৯৫৮ শিক্ষামন্ত্রী ড. দীপু মনি।''
  ভুয়া মেসেজে যে নম্বরে যোগাযোগ করতে বলা হয়েছে; সে নম্বরে একাধিকবার যোগাযোগের চেষ্টা করা হয়েছে। নম্বরটি বর্তমানে বন্ধ পাওয়া যাচ্ছে।
  ভুয়া মেসেজ থেকে সংশ্লিষ্টদের সতর্ক করে শিক্ষা মন্ত্রণালয়ের কর্মকর্তা এম এ খায়ের জনান, ''প্রতারিত হবেন না প্লিজ। প্রতারকরা মাননীয় শিক্ষামন্ত্রীর নাম ব্যবহার করে প্রতারণার অভিনব ফাঁদ পেতেছে। সতর্ক হউন, নিরাপদ থাকুন।''